
Tee ehitusloa andmine (Tallinna mnt 28) 

1. ASJAOLUD JA MENETLUSE KÄIK
29.09.2020 läbivaatamiseks laekus Talinna mnt 28 kinnistul asuva ärihoone teenindamiseks ning avalikkusele suunatud kasutamise funktsiooniga parkla ehitamiseks tee ehitusloa taotlus koos parkla ehitusprojektiga, töö nr 20200901, peaprojekteerija LLAKI LOGISTIKA OÜ (linnavalitsuse dokumendiregistris nr 9242/1-16). 

Parkla ehitusloa menetluse raames olid linnavalitsuse dokumendiregistri kaudu  kaasatud Narva Linnavalitsuse Arhitektuuri- ja Linnaplaneerimise Ameti ja Linnamajandusameti spetsialistid, kes on  kooskõlastanud või andnud arvamuse tee ehitusprojektile (dok. reg. nr. 9242/1-16).

Arhitektuuri- ja Linnaplaneerimise Amet kooskõlastas tingimisi märkusega:
1.„Kavandatav tegevus ei kuulu KeHJS § 6 lg 1 nimetatud tegevuste nimistusse, mille korral keskkonnamõju hindamise (KMH) läbiviimine on kohustuslik. Kui kavandatav tegevus ei kuulu KeHJS § 6 lg 1 nimetatute hulka, peab otsustaja selgitama välja, kas kavandatav tegevus kuulub KeHJS § 6 lg 2 nimetatud valdkondade hulka ja on loetletud Vabariigi Valitsuse 29.08.2005 määruses nr 224 „Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu“ või on tegemist KeHJS § 6 lg 2´1 tegevusega.
Antud juhul kuulub kavandatav tegevus KeHJS § 6 lg 2 p 10 mainitud valdkonda. Samas ei ole kavandatavat tegevust nimetatud Vabariigi Valitsuse 29.08.2005 määruses nr 224 „Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu“ (ei kuulu nimetatud määruse nr 224 § 13 p 8 tee rajamine või laiendamine, sest tegemist on ristmiku rekonstrueerimise ning ohutussaarte ja ülekäigukohtade rajamisega), ning seetõttu eelhinnangut vastavalt KeHJS § 6 lg 2´3 ei anta“.
Linnamajandusamet kooskõlastas tingimisi märkusega:
„Kooskõlastan tingimusel, et Narva linna omandis olevad kinnistud koormatakse servituudiga“

16.11.2020 kõik kaasatud isikud kooskõlastasid tee ehitusprojekti.

Esitatud dokumentides ehitusseadustiku § 44 toodud ehitusloa andmisest keeldumise põhjused puuduvad. Seega, tee ehitusloa andmiseks takistusi ei ole.

2. ÕIGUSLIKUD ALUSED
2.1. Ehitusseadustiku § 101 lõike 1 kohaselt tee ehitamiseks esitatakse ehitusteatis kohaliku omavalitsuse üksusele või annab kohaliku omavalitsuse üksus ehitusloa.
2.2. Ehitusseadustiku § 39 lõike 1 kohaselt ehitusloa annab kohaliku omavalitsuse üksus.
2.3. Narva Linnavalitsuse Arhitektuuri- ja Linnaplaneerimise Ameti põhimääruse § 9  punkti 2 kohaselt järelevalve osakonna põhiülesandeks on ehitus- ja kasutuslubade taotluste menetlemine ning linnavalitsuse vastavasisuliste korralduste ettevalmistamine, mille alusel toimub ehitusloa või kasutusloa andmine, muutmine, kehtetuks tunnistamine või keeldumine andmisest.
2.4. Ehitusseadustiku § 42 lg 2 kohaselt pädev asutus otsustab keskkonnamõju hindamise algatamise vajaduse.

3. OTSUS
3.1. Anda parkla ehitamiseks tee ehitusluba Tallinna mnt 28 kinnistul asuva ärihoone teenindamiseks ning avalikkusele suunatud kasutamise funktsiooniga vastavalt tee ehitusprojektile, töö nr 20200901, peaprojekteerija LLAKI LOGISTIKA OÜ
3.2. Jätta algatamata ristmiku ümberehitamise keskkonnamõju hindamine.

4. RAKENDUSSÄTTED  
4.1. Korraldus jõustub seadusega ettenähtud korras.
4.2. Käesoleva korralduse peale võib esitada Narva Linnavalitsusele vaide haldusmenetluse seaduses sätestatud korras 30 päeva jooksul arvates korraldusest teadasaamise päevast või esitada kaebuse Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest. 

